สหรัฐฯเรียกเก็บภาษีนำเข้าสินค้าจีนล็อต 2 วงเงิน 1.6 หมื่นล้านดอลลาร์ เริ่ม 23 ส.ค.นี้!
สหรัฐฯเรียกเก็บภาษีนำเข้าสินค้าจีนล็อต 2 วงเงิน 1.6 หมื่นล้านดอลลาร์ เริ่ม 23 ส.ค.นี้!
8 ส.ค. 2561

ผู้สื่อข่าวรายงานว่า รัฐบาลสหรัฐฯประกาศเรียกเก็บภาษีนำเข้าสินค้าจากจีนเพิ่มเติมในอัตรา 25% วงเงิน 1.6 หมื่นล้านดอลลาร์ โดยจะเริ่มมีผลบังคับใช้ในวันที่ 23 ส.ค.นี้
ด้านสำนักข่าวเกียวโด เปิดเผยว่า มาตรการดังกล่าวมีขึ้นหลังจากคณะทำงานของ ประธานาธิบดีโดนัลด์ ทรัมป์ ออกมาตรการเรียกเก็บภาษีนำเข้าสินค้าจากจีนล็อตแรกในอัตรา 25% วงเงิน 3.4 หมื่นล้านดอลลาร์ เมื่อวันที่ 6 ก.ค.ที่ผ่านมา และหลังจากนั้นจีนได้ออกมาตรการเรียกเก็บภาษีนำเข้าสินค้าจากสหรัฐในอัตราและวงเงินที่เท่ากัน
ทั้งนี้ เมื่อช่วงกลางเดือนเม.ย.ที่ผ่านมา สำนักงานตัวแทนการค้าสหรัฐ (USTR) ได้ประกาศรายการสินค้าจำนวน 1,100 รายการของจีนที่ต้องถูกเรียกเก็บภาษีนำเข้าในอัตรา 25% คิดเป็นมูลค่ารวม 5 หมื่นล้านดอลลาร์ โดยสินค้าล็อตแรกจำนวน 818 รายการ มูลค่า 3.4 หมื่นล้านดอลลาร์ มีผลบังคับใช้ไปแล้วตั้งแต่วันที่ 6 ก.ค.ที่ผ่านมา ส่วนการเรียกเก็บภาษีสินค้าล็อตที่ 2 วงเงิน 1.6 หมื่นล้านดอลลาร์จะมีผลบังคับใช้ในวันที่ 23 ส.ค.ที่จะถึงนี้